Túrakód: G003\_04 / Táv.: 2,1 / Frissítve: 2018-01-23

Túranév: Szentes / Nyáresti városi séta a Kurcaparton

Leírás:

1,2 km-es sétánkat a Kurca belvárosi szakaszán, a víz mindkét partját bejárva tehetjük.

Részben kiépített sétányon bandukolva haladhatunk. Utunk városközponton keresztül vezető részén köztéri alkotások és építészeti látványosságok találhatók; kezdeti és befejező szakaszán a színesen kivilágított szökőkutak kínálnak látnivalót a kirándulónak.

A séta indulási pontja *(úp.: 000iep)* a Dózsa-ház (*itt parkolási lehetőség is van)*.

A parkolóból a sétányon induljunk a híd felé, kellő körültekintés után keljünk át a főúton a szemben lévő emlékműhöz, mely a II. világháború áldozatainak emlékére épült *(úp.: 018emlek)*. Innen már zavartalanul haladhatunk a vízparti, gyöngykavicsos sétányon. Elérve az Eszperantó-hidat, keljünk át rajta, megcsodálva az esti fényeket.

A túloldalon balra, felfelé sétálhatunk. Szép, parkos sétányon közelíthetjük meg a nemrégen felújított, boltíves hidat, mocsári ciprusok lombjai alatt. A hídfőnél találjuk Nepomuki Szent János szobrát *(úp.: 024kozta)*, információkkal ellátva. Sétánkon érdemes a híd járdájának mindkét oldalán lelassítani egy kicsit: részben az innen nyíló panoráma, részben a járdába épített márványlapok információtartalmának megismerése miatt.

Ha eleget gyönyörködtünk a látnivalókban, nekivághatunk a felső szakasznak. Mehetünk a sétányon is, *(nyomvonal ide van rögzítve)*, de balra lejjebb, a vízhez közelebb is haladhatunk a füves területen, a sövénysáv közelében. A lejtős szakasz végén *(úp.: 028elag)* nyomvonalunk letér a sétányról *(rövidesen kerékpárútba torkollik)*, mi egyenesen haladva a füves partszakaszon megyünk tovább.

A következő hídfőt elérvén ismét ballagjunk át a „folyó” felett. A túloldalon a járdába épített márványlap tájékoztat *(úp.: 037latv)*, hogy a Janó György sétányon vagyunk.

Innen balra fordulva - sétánk utolsó szakaszán - földes ösvényen sétálunk. Elérve a Dózsa-házat - melynek parkolójából indultunk - a vízen nagy méretű mólót találunk *(úp.: 039molo)*. Itt leheveredve, az égboltot szemlélve, hullócsillagot keresgélve megpihenhetünk. *(Legyünk figyelemmel a vízi alkalmatosság veszélyforrásaira és tartsuk be a fürdési tilalmat!)*

Ha úgy érezzük, hogy szívesen sétálgatnánk még, menjünk át az út túloldalán lévő Széchenyi Ligetbe. Itt padok is szolgálják kényelmünket: lehetővé téve, hogy itt-ott leülve kedvünkre töltsük nyáresténket.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*